กฎกระทรวงกฎกระทรวงฉบับที่๒ (พ.ศ. ๒๕๓๐)ออกตามความในพระราชบัญญัติการประกอบธุรกิจเงินทุนธุรกิจหลักทรัพย์และธุรกิจเครดิตฟองซิเอร์พ.ศ.๒๕๒๒------------ อาศัยอำนาจตามความในมาตรา๗ และมาตรา ๘ แห่งพระราชบัญญัติการประกอบธุรกิจเงินทุนธุรกิจหลักทรัพย์และธุรกิจเครดิตฟองซิเอร์ พ.ศ. ๒๕๒๒ รัฐมนตรีว่าการกระทรวงการคลังออกกฎกระทรวงไว้ ดังต่อไปนี้ ข้อ๑การขอรับใบอนุญาตและการออกใบอนุญาตสำหรับบริษัทจำกัดที่ได้รับอนุญาตให้ประกอบธุรกิจเงินทุนไม่ว่าจะประกอบธุรกิจหลักทรัพย์ด้วยหรือไม่หรือที่ได้รับอนุญาตให้ประกอบธุรกิจเครดิตฟองซิเอร์อยู่แล้วและประสงค์จะควบกิจการเข้ากับบริษัทเงินทุนบริษัทหลักทรัพย์และหรือบริษัทเครดิตฟองซิเอร์อื่นหรือต้องควบกิจการเข้ากับบริษัทอื่นดังกล่าวตามมาตรา ๒๖ ทวิ และหรือมาตรา ๕๖ให้เป็นไปตามที่กำหนดไว้ในกฎกระทรวงนี้ ข้อ๒ให้บริษัทจำกัดที่จะควบเข้ากับบริษัทอื่นตามข้อ ๑ จัดทำโครงการเกี่ยวกับเงื่อนไขการจัดตั้งและการดำเนินงานของบริษัทที่จะจัดตั้งขึ้นใหม่เสนอต่อรัฐมนตรีเพื่อให้ความเห็นชอบโดยยื่นต่อธนาคารแห่งประเทศไทยโครงการดังกล่าวให้เป็นไปตามหลักเกณฑ์และเงื่อนไขที่รัฐมนตรีกำหนด ข้อ๓เมื่อรัฐมนตรีได้ให้ความเห็นชอบในโครงการควบบริษัทตามข้อ ๒ แล้วบริษัทจำกัดดังกล่าวต้องดำเนินการเพื่อทำการควบบริษัทเข้าด้วยกันตามประมวลกฎหมายแพ่งและพาณิชย์หรือตามกฎหมายว่าด้วยบริษัทมหาชน จำกัดแล้วแต่กรณี และเมื่อบริษัทจำกัดที่จะควบเข้าด้วยกันได้จัดให้มีการประชุมผู้ถือหุ้นร่วมกันและที่ประชุมผู้ถือหุ้นร่วมกันได้มีมติให้ควบบริษัทเข้าด้วยกันแล้วผู้แทนของบริษัทจำกัดที่จะควบเข้าด้วยกันนั้นมีสิทธิร่วมกันในการขอรับใบอนุญาตสำหรับการประกอบธุรกิจเงินทุน ธุรกิจหลักทรัพย์และหรือธุรกิจเครดิตฟองซิเอร์ของบริษัทที่จะจัดตั้งขึ้นใหม่การขอรับใบอนุญาตต่อรัฐมนตรีให้กระทำโดยยื่นคำขอต่อธนาคารแห่งประเทศไทยพร้อมทั้งเอกสารหลักฐานตามที่กำหนดในข้อ ๔ ข้อ๔คำขอรับใบอนุญาตต้องมีรายการตามที่รัฐมนตรีกำหนดแต่อย่างน้อยต้องมีรายการดังต่อไปนี้ (๑)วัน เดือน ปี ที่ยื่นคำขอรับใบอนุญาต (๒)ชื่อบริษัทเงินทุน บริษัทหลักทรัพย์ หรือบริษัทเครดิตฟองซิเอร์ที่จะควบเข้ากัน (๓)ชื่อบริษัทที่จัดตั้งขึ้นใหม่ (๔)ทุนจดทะเบียนและทุนชำระแล้วของบริษัทที่จะจัดตั้งขึ้นใหม่ (๕)วัตถุประสงค์ อันต้องจำกัดอยู่เฉพาะเพื่อการประกอบกิจการอันเป็นธุรกิจเงินทุน ธุรกิจหลักทรัพย์ หรือธุรกิจเครดิตฟองซิเอร์และกิจการอื่นที่เกี่ยวกับธุรกิจดังกล่าว (๖)ธุรกิจที่ขออนุญาตและประเภทกิจการของธุรกิจที่ขออนุญาต (๗)สถานที่ตั้งสำนักงานใหญ่ของบริษัทที่จะจัดตั้งขึ้นใหม่ (๘)สถานที่ตั้งสำนักงานสาขาของบริษัทที่จะจัดตั้งขึ้นใหม่ (ถ้ามี) (๙)การจัดสรรหุ้นของบริษัทที่จะจัดตั้งขึ้นใหม่ ให้แก่ผู้ถือหุ้น (๑๐)ชื่อและลายมือชื่อของผู้ที่ได้รับเลือกเป็นกรรมการของบริษัทที่จะจัดตั้งขึ้นใหม่ การยื่นคำขอให้ยื่นคำขอพร้อมทั้งร่างหนังสือบริคณห์สนธิและร่างข้อบังคับของบริษัทที่จะจัดตั้งขึ้นใหม่และเอกสารอื่นตามหลักเกณฑ์และเงื่อนไขที่รัฐมนตรีกำหนด ข้อ๕ ในกรณีที่รัฐมนตรีเห็นสมควรอนุญาตให้ใบอนุญาตที่รัฐมนตรีออกให้นั้นมีผลใช้บังคับตั้งแต่วันที่ได้มีการจดทะเบียนตั้งเป็นบริษัทใหม่ตามประมวลกฎหมายแพ่งและพาณิชย์ หรือตามกฎหมายว่าด้วยบริษัทมหาชน จำกัดและในกรณีที่มิได้มีการจดทะเบียนตั้งเป็นบริษัทใหม่ภายในเวลาที่กำหนดไว้ตามประมวลกฎหมายแพ่งและพาณิชย์หรือตามกฎหมายว่าด้วยบริษัทมหาชน จำกัด ให้การอนุญาตของรัฐมนตรีเป็นอันสิ้นสุดลง สำนักงานสาขาของบริษัทที่จะจัดตั้งขึ้นใหม่ให้เป็นไปตามที่รัฐมนตรีจะได้พิจารณาและอนุญาตตามมาตรา ๑๐ ใบอนุญาตตามวรรคหนึ่งให้มีเงื่อนไขตามที่กำหนดไว้ในโครงการที่รัฐมนตรีให้ความเห็นชอบตามข้อ๒และตามโครงการเพื่อแก้ไขฐานะและการดำเนินงานตามมาตรา ๒๖ทวิ และหรือมาตรา ๕๖ถ้ามีเว้นแต่รัฐมนตรีจะสั่งเป็นอย่างอื่น ข้อ๖ ให้กำหนดค่าธรรมเนียมตามอัตราดังต่อไปนี้ (๑)คำขอรับใบอนุญาตประกอบธุรกิจเงินทุน ธุรกิจหลักทรัพย์ หรือธุรกิจเครดิตฟองซิเอร์ ๕๐๐ บาท (๒)ใบอนุญาตประกอบธุรกิจเงินทุน ธุรกิจหลักทรัพย์หรือธุรกิจเครดิตฟองซิเอร์ประเภทละ ๑๐,๐๐๐ บาท ให้ไว้ณ วันที่ ๕ สิงหาคม พ.ศ. ๒๕๓๐ สุธีสิงห์เสน่ห์ รัฐมนตรีว่าการกระทรวงการคลัง+------------------------------------------------------------------------------------------------------+หมายเหตุ :- เหตุผลในการประกาศใช้กฎกระทรวงฉบับนี้ คือโดยที่เป็นการสมควรส่งเสริมให้บริษัทเงินทุน บริษัทหลักทรัพย์ หรือบริษัทเครดิตฟองซิเอร์ควบบริษัทเข้ากันเป็นบริษัทใหม่เพื่อเสริมสร้างความมั่นคงให้แก่สถาบันการเงินดังกล่าวแต่โดยที่มาตรา ๘ แห่งพระราชบัญญัติการประกอบธุรกิจเงินทุน ธุรกิจหลักทรัพย์ และธุรกิจเครดิตฟองซิเอร์ พ.ศ. ๒๕๒๒ ได้บัญญัติไว้ว่าให้ถือว่าการควบบริษัทเข้ากันเป็นการจัดตั้งบริษัทจำกัดและโดยที่ในการประกอบธุรกิจเงินทุนธุรกิจหลักทรัพย์และหรือธุรกิจเครดิตฟองซิเอร์บริษัทจำกัด ต้องได้รับใบอนุญาตจากรัฐมนตรีดังนั้นบริษัทที่ควบเข้ากันเป็นบริษัทใหม่จึงต้องขอรับใบอนุญาตประกอบธุรกิจเงินทุน ธุรกิจหลักทรัพย์ และหรือธุรกิจเครดิตฟองซิเอร์ใหม่รวมทั้งเสียค่าธรรมเนียมในการขอรับใบอนุญาตประกอบธุรกิจดังกล่าวจึงจำเป็นต้องออกกฎกระทรวงนี้[รก.๒๕๓๐/๑๕๐/๒๓๓/๖สิงหาคม๒๕๓๐]